Helpende Hand se kursus vir tuisversorgers - Solidariteit GildesSolidariteit Gildes Helpende Hand se kursus vir tuisversorgers - Solidariteit Gildes
Tuis / Maatskaplike Werkers / Helpende Hand se kursus vir tuisversorgers
Die behoefte aan tuisversorgers het die afgelope paar jaar radikaal toegeneem. Daarom het Solidariteit Helpende Hand in 2020 hande gevat met Gratia Via Akademie om tuisversorgers op te lei. Na die suksesvolle opleiding van die eerste groep tuisversorgers is ons opgewonde om die tweede groep vroeg in Februarie 2022 te verwelkom. Elsha Hermann, hoof van opleiding by Solidariteit Helpende Hand, is van mening dat die nood in ons gemeenskappe so groot is dat dit noodsaaklik is om vinniger méér studente op te lei.
Hannes Noëth, uitvoerende direkteur van Helpende Hand, het tydens die sertifikaattoekenningsgeleentheid vir die 2021-studente beklemtoon dat daar baie bejaardes is wat nie die koste van verblyf in 'n tehuis kan bekostig nie en dus genoop is om tuis versorg te word. "'n Mens besef eers die waarde van 'n tuisversorger die dag wanneer jy dit nodig kry, daarom is die opleiding van tuisversorgers iets wat ons almal se prioriteit behoort te wees," sê Noëth.
Flip Buys, voorsitter van die Solidariteit Beweging, het by dieselfde geleentheid gesê: "Die mense wat sorg nodig het, het hul lewe lank 'n bydrae tot die gemeenskap gemaak. Nou moet hulle versorg word, nie net fisies nie, maar ook emosioneel. "
Meer oor die kursus
Die kursus word oor 'n tydperk van ses maande aangebied waartydens teorie en praktiese sessies afgewissel word – teorie twee dae per week en die prakties 'n minimum van 450 ure by 'n goedgekeurde tehuis in die omgewing waar die teorie aangebied word, versprei oor die ses maande.
Wat behels die kursus en watter kwalifikasie word verwerf?
Akkreditasie van Gratia Via by Services SETA: Vaardigheidsertifikaat, wat deel vorm van tuisversorgingspraktyke, wat uit die volgende eenheidstandaarde bestaan:
– Ondersteun die kliënt en ander om tuisversorging te bestuur.
– Pas beginsels vir palliatiewe sorg toe wanneer jy die kliënt en familie help om lewensbedreigende siektes te hanteer.
– Kennis van die voorsiening en implementering van primêre gesondheidsorg
– Hoe om basiese lewensondersteuning en noodhulpprosedures uit te voer
Daar word tydens die opleiding ook buitekurrikulêre kursusse aangebied, wat insluit: Seniors in Aksie; Tuisgrond – Bybelse waarhede; welstand van 'n tuisversorger (soos konflikhantering); depressie en rousmart; kommunikasievaardighede; onderhoudsvaardighede en professionaliteit in die werkplek; voorkomende veiligheidsmaatreëls in die werkplek; wondsorg; kardiopulmonêre resussitasie (KPR;noodhulp).
Na die suksesvolle voltooiing van die kursus word 'n bewys van bywoning eers uitgereik sodat afgestudeerde studente onmiddellik kan begin werk (dit word deur die meeste werkgewers aanvaar). 'n SETA-sertifikaat word mettertyd uitgereik.
Profiel van 'n voornemende tuisversorger
Moet Afrikaans magtig wees, omdat die kursus in Afrikaans aangebied word.
Daar is geen ouderdomsbeperking nie.
Minimum toelatingsvereiste is graad 10.
Mans en vroue kan die kursus volg.
Hardwerkend en toegewyd
Fisies en geestelik gesond
Die volgende kernwaardes waardes is noodsaaklik: liefde en deernis en omgee vir jou medemens; respek vir mense se waardigheid; etiese beginsels, uitnemendheid, professionalisme en integriteit.
Daar is 'n keuringsproses vir nuwe aansoeke, wat onder andere die persoonlike funksionering van voornemende studente insluit. Dis noodsaaklik, aangesien die afgestudeerde student groot verantwoordelikheid moet dra en werklik 'n passie vir die beroep moet toon. Dit dra ook daartoe by dat ons tydens die kursus meer gefokusde ondersteuning en opleiding in die buitekurrikulêre program kan inbou.
Waar word die kursus aangebied?
Ons is opgewonde om ons twee studiesentrums uit te brei na vier en in 2022 sal die opleiding plaasvind in Pretoria-Noord, Bloemfontein, Krugersdorp en Port Elizabeth. In Bloemfontein is verblyf vir studente beskikbaar.
Koste van die kursus: R 8 500,00 (kursusmateriaal en uniform ingesluit)
Finansiële ondersteuning: Rentevry studielenings is beskikbaar, wat na die voltooiing van die studies terugbetaal word. Die keuring word deur Solidariteit Helpende Hand se studiefondssentrum gehanteer en almal mag aansoek doen.
Na die suksesvolle voltooiing van die kursus kan jy as tuisversorger of as versorgingshulp in tehuise of residensiële instansies werk. Jy kan op jou eie ook onder andere die volgende tuisversorgingsdienste lewer: die versorging van verswakte bejaardes, persone met gestremdhede en siek volwassenes en kinders. Die versorger vorm soms deel van 'n span (byvoorbeeld saam met 'n fisioterapeut). Om persone met gestremdhede by te staan, is bykomende opleiding nodig vir die tipe behoefte of gestremdheid.
Die diens kan selfs omvangryker van aard wees en kan onder andere die volgende insluit: inkopies, biblioteekbesoeke en vervoer na mediese afsprake of die haarsalon. Daar is soms net 'n behoefte aan 'n metgesel vir die bejaarde om eensaamheid te verlig. Die versorger berei dikwels ook etes voor om te verseker dat die versorgde gesond en gebalanseerd eet. Die versorger staan as't ware in vir familie wat weens werk- en/of ander verpligtinge nie altyd beskikbaar kan wees nie.
'n Student vertel:
Ronel Beukes (51 jaar) het reeds die eerste kursus voltooi. Sy deel haar getuienis.
Wat het jou laat besluit om die kursus te volg?
Ronel se lewenspad het eers 'n paar draaie geloop – sy was onder andere na matriek 12 jaar werksaam by 'n sendingorganisasie, Afrika Evangelisasie Bond (AEB), werk by AEB Boekkamers en later by CUM-boeke, terwyl sy steeds deeltyds betrokke was by sending-uitreike en deeltyds betrokke was tehuise – terwyl sy op die Here gewag het vir leiding om haar droom te verwesenlik. Dit was haar roeping om voltyds in die bediening te staan, soos dit in haar hart gebrand het.
"Een oggend in Maart 2021 het 'n dierbare tannie wat alles van my roeping weet, my gebel en gevra om dringend 'n Bloemnuuskoerant te gaan koop, die berig op bladsy 1 te lees en haar dan te bel. Ek het sommer in die motor in die parkeerarea van die sentrum gesit en die berig gelees oor die kursus in tuisversorging. Ek was feitlik klaar, toe sy my bel en my mening daaroor vra. Ek het vir haar gesê dat dié 'n uitstekende aanvulling kan wees tot my roeping, naamlik om te dien en te bedien. Sy gee toe vir my die kontaknommers van Solidariteit Helpende Hand in Pretoria. Hoewel die kursus toe reeds 'n week aan die gang was, het ek die goeie nuus verneem dat ek nog kan registreer. Die daaropvolgende Dinsdag begin ek toe met die mees fantastiese kursus, wat wêrelde vir my oopgemaak het. Net 'n stukkie getuienis van hoe groot ons Hemelse Vader is – die tannie laat weet my dat my kursus ten volle betaal is. Ek het op 1 Oktober 2021 die voorreg gehad om al my donateurs te ontmoet en hulle elkeen persoonlik te bedank vir hulle gehoorsaamheid aan Sy stem, om die kursus vir my moontlik te maak."
Wat het die kursus vir jou persoonlik beteken?
"Dit was ses maande wat ek vir niks in die lewe sal verruil nie. Liefde, geduld, om daar te wees vir jou mense. Daar waar hulle nie meer kan nie, dis waar ek hulle kan help om nog steeds die lewe te geniet, ondanks struikelblokke. Om weer iemand te sien glimlag, teken ek aan as 'n suksesvolle dag. Hierdie kursus het my gehelp om bejaardes op elke gebied by te staan."
Watter toegevoegde waarde het die kursus vir jou gebied?
"Meer op persoonlike vlak het ek geleer om te luister en die klankbord te wees vir mense wat in hulle eensaamheid vasgevang is. 'n Woord van bemoediging het deel geword van my daaglikse woordeskat. Om myself elke dag 100% te gee en met die nodige empatie en saamvoel diegene wat my nodig het, te versorg. En laastens, om my beloftes na te kom, want hulle verwag dit van jou. So dikwels sê ons: "Ek sien tannie môre" en doen dit nie. As jou hart in versorging is, is enigeen deel van jou passie wat jy uitleef."
Watter persoonlikheidseienskappe moet 'n mens, na jou mening, hê om 'n tuisversorger te wees?
"Baie liefde, 'n omgeehart, vriendelikheid en opregtheid. Mense moet jou kan vertrou. En jy moet bereid wees om die tweede myl te stap."
Is jy gereed om 'n lewenslange droom na te jaag? Om jou passie om mense te help en te versorg, uit te leef? Dan is dié dalk die geleentheid net vir jou.
Volgende kursus begin: Februarie 2022
Sluitingsdatum vir aansoeke: 30 November 2021
Vir navrae, stuur 'n e-pos na tuisversorging@helpendehand.co.za
Afriforum. https://afriforum.co.za/solidariteit-helpende-hand-begin-tuisversorgingkursus-om-siekes-en-bejaardes-in-nood-te-help